שאלה: ארבע שאלות על היהדות: יש לי כמה שאלות כלליות בקשר ליהדות אם תוכלו לענות לי עליהן בבקשה, אני מעוניינת לשאול אותן מכיוון שאמא שלי התגיירה בתחילת השנה (סיפור ארוך שהתחיל אחרי שאבא שלנו נפטר) ומאז יש דברים שנורא נראים לי מוזרים ובמקום להתווכח איתה כל הזמן אני מעוניינת לדעת עד כמה אמת יש בדבריה 1. שאלה ראשונה שאני רוצה לשאול היא בנוגע לכשרות- יש לנו מטבח כשר בבית והכל וכדי לא לריב יותר מידי עם אמא שלי לא אני ולא אח שלי מכניסים דברים לא כשרים הביתה (אפילו שאנחנו בכלל לא יהודים אנחנו דרוזים) אבל מה שאני לא מבינה באמת זה למה אני ואח שלי לא יכולים לבשל בבית? היא אומרת שאם נבשל כל דבר שהוא זה יפסול את הכלים והם יהפכו לטרפים, לפי מה שהבנתי כל האיסור הזה נובע כדי שיהודים לא יתערבבו יותר מידי עם לא יהודים ויתחתנו איתם אבל במקרה הזה אנחנו הילדים שלה ומן הסתם אנחנו לא עומדים להתחתן איתה והקירבה בינינו היא טבעית. אז אפשר לדעת עדיין למה אסור לנו לבשל בבית? זה מאוד מעצבן אם לאמר את האמת שהיא כופה עלינו לא לבשל שום דבר בבית ואם היא לא בישלה איזה משהו והיא לא בבית באותו רגע אז אין לפעמים כל כך הרבה מה לאכול בשבילנו. 2. עוד שאלה בקשר לכשרות- אמא שלי אוכלת רק אוכל בכשרות מהודרת מה שנקרא כמו כשרות בד"ץ,הרב מחפוד וכו והיא בכלל לא נוגעת באוכל שבא מכשרויות אחרות כמו כשרות הרבנות או ה-OU, באמת שאני לא מבינה את הקטע הזה, הרי או שאוכל כשר או שהוא לא, נכון?. אז למה כשרות אחת היא ואחרים שכמותה יכולים לאכול אבל כשרויות אחרות לא? 3. שאלה שלישית היא בקשר למזוזה- אמא שלי מנשקת אולי איזה אלף מזוזות ביום, כל פתח שהיא עוברת בו היא אוטומטית מושיטה את ידה אל המזוזה ואז מנשקת את היד, באמת שזה דווקא ממש ממש לא מפריע לי אבל לא מספיק לנשק את המזוזה של הבית פעם בכניסה וביציאה? צריך באמת לנשק גם את כל המזוזות שבפתחים הפנימיים של הבית ובכל מקום אחר שיש בו מזוזה? 4. משהו שבאמת מעליב את האחים שלה זה שהיא לא מוכנה לנשק אותם ולחבק אותם, וחוץ מאח שלי שהוא הבן שלה וסבא שלי שהוא אבא שלה היא לא נוגעת בשום גבר בעולם, לא לוחצת יד אפילו. זה שהיא לא נוגעת בסתם איזה ידיד או קרוב משפחה סבבה אבל לא לנשק את האחים שלה?! אם היא מנשקת את הבן שלה ואת אבא שלה אז מה הבעיה לחבק גם אחים מכיוון שהם קרובים מדרגה ראשונה? מצטערת אבל זה נשמע ממש ממש מוגזם וזה ממש לא מקובל אצלנו! אנשים מכבדים אותה ולא נוגעים בה בכוח אבל בהחלט מרימים גבה! אשמח אם תוכלו מעט להבהיר לי את השאלות האלה ואמנם יש עוד שאלות רבות אבל נסתפק בזה בינתיים
תשובה: 1. הכי פשוט להחזיק בבית כמה כלי בישול עבורכם שאמא שלכם לא תשתמש בהם: סיר, מחבת, כף עץ ועוד מעט סכום צלחות וכוסות. כך תמיד יהיה לכם אפשרות לבשל לעצמכם דברים. אפשר שהכלים יהיו בצבע ובצורה בולטת כך שלא יתבלבלו והם יאוכסנו בארון נפרד. 2. יש קהילות דתיות שמקפידות על כשרות מסוימת. זה חלק מהחומרות שלהם. אלו דברים שאי אפשר לשנות אותם וצריך להשלים אתם. גם כאן אתם יכולים לקנות לעצמכם דברים בכשרות פחות חמורה, להחזיק בנפרד ולבשל בסירים שלכם. 3. את עניין המזוזה הבאת כי את כועסת מאוד על אמא שלך - הרי זה באמת לא מפריע לאף אחד. 4. לעניין הנגיעה באחים וכו  אמך נוהגת לפי ההלכה הפשוטה שמתירה נגיעה רק בין הורים וסבים ובין ילדיהם. יש אמנם דעות שמקלות אבל אמך כנראה שייכת לקהילה שמחמירה - זו זכותה. אני מבין מאוד את הקושי הרגשי שלך שאמא שלך נהיתה פתאום יהודיה. אני מבין גם את הכבדת הקושי בגלל הבעיות המעשיות. וודאי כל זה מעורר כעס גדול. למרות זאת הפתרון הנכון לכל השאלות שלך הוא לשנות כיוון. מכעס ומלחמה בתוך המשפחה כולם מפסידים. עדיף ושמחה מתוך כבוד וקבלת הזולת כפי שהוא. ביקורת וכעס רק מרחיקים ומכך כולם סובלים. סובלנות, כבוד ואהבה מקרבים ומכך כולם מרוויחים. מברך אתכם ל בית!